CELEX: 62014CN0161
Language: el
Date: 2014-04-04 00:00:00
Title: Υπόθεση C-161/14: Προσφυγή της 4ης Απριλίου 2014 — Ευρωπαϊκή Επιτροπή κατά Ηνωμένου Βασιλείου της Μεγάλης Βρετανίας και της Βόρειας Ιρλανδίας

7.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 212/14
            
         Προσφυγή της 4ης Απριλίου 2014 — Ευρωπαϊκή Επιτροπή κατά Ηνωμένου Βασιλείου της Μεγάλης Βρετανίας και της Βόρειας Ιρλανδίας
   (Υπόθεση C-161/14)
   2014/C 212/14
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: C. Soulay και M. Clausen)
   
      Καθού: Ηνωμένο Βασίλειο της Μεγάλης Βρετανίας και της Βόρειας Ιρλανδίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               (1)
            
            
               να αναγνωρίσει ότι
               
                           —
                        
                        
                           εφαρμόζοντας μειωμένο συντελεστή ΦΠΑ σε παροχές υπηρεσιών εγκαταστάσεως «υλικών εξοικονομήσεως ενέργειας» και σε παραδόσεις «υλικών εξοικονομήσεως ενέργειας» από πρόσωπο το οποίο εγκαθιστά τα υλικά αυτά σε κατοικίες, στον βαθμό που οι παροχές αυτές δεν δύνανται να θεωρηθούν ως «παράδοση, ανέγερση, ανακαίνιση και μετασκευή κατοικιών στο πλαίσιο κοινωνικής πολιτικής» κατά την έννοια της κατηγορίας 10 του παραρτήματος III της οδηγίας ΦΠΑ (1),
                        
                     
                           —
                        
                        
                           εφαρμόζοντας μειωμένο συντελεστή ΦΠΑ σε παροχές υπηρεσιών εγκαταστάσεως «υλικών εξοικονομήσεως ενέργειας» και σε παραδόσεις «υλικών εξοικονομήσεως ενέργειας» από πρόσωπο το οποίο εγκαθιστά τα υλικά αυτά σε κατοικίες, στον βαθμό που οι παροχές αυτές δεν εμπίπτουν στο πεδίο της ανακαινίσεως και επισκευής ιδιωτικών κατοικιών κατά την έννοια της κατηγορίας 10α του παραρτήματος III της οδηγίας ΦΠΑ,
                        
                     
                           —
                        
                        
                           εφαρμόζοντας μειωμένο συντελεστή ΦΠΑ σε παροχές υπηρεσιών εγκαταστάσεως «υλικών εξοικονομήσεως ενέργειας» και σε παραδόσεις «υλικών εξοικονομήσεως ενέργειας» από πρόσωπο το οποίο εγκαθιστά τα υλικά αυτά σε κατοικίες, στον βαθμό που οι παροχές αυτές, ακόμη και αν εμπίπτουν στο πεδίο της ανακαινίσεως και επισκευής ιδιωτικών κατοικιών κατά την έννοια της κατηγορίας 10α του παραρτήματος III της οδηγίας ΦΠΑ, περιλαμβάνουν υλικά που αποτελούν σημαντικό μέρος της αξίας της παροχής, το Ηνωμένο Βασίλειο της Μεγάλης Βρετανίας και της Βόρειας Ιρλανδίας παρέβη τις υποχρεώσεις που υπέχει από το άρθρο 98, σε συνδυασμό με το παράρτημα III, της οδηγίας ΦΠΑ·
                        
                     
         
               (2)
            
            
               να καταδικάσει το Ηνωμένο Βασίλειο της Μεγάλης Βρετανίας και της Βόρειας στα δικαστικά έξοδα.
            
         
      Ισχυρισμοί και κύρια επιχειρήματα
   
   Σύμφωνα με το άρθρο 96 της οδηγίας ΦΠΑ, ο κανονικός συντελεστής ΦΠΑ που καθορίζεται από κάθε κράτος μέλος, υπό τον όρο ότι δεν είναι κατώτερος του 15 %, εφαρμόζεται σε όλες τις παραδόσεις αγαθών και τις παροχές υπηρεσιών. Η εφαρμογή διαφορετικού από τον κανονικό συντελεστή είναι δυνατή μόνο στις περιπτώσεις που αυτό επιτρέπεται από άλλες διατάξεις της οδηγίας. Σύμφωνα με το άρθρο 98, τα κράτη μέλη μπορούν να εφαρμόζουν έναν ή δύο μειωμένους συντελεστές στις παραδόσεις αγαθών και στις παροχές υπηρεσιών που απαριθμούνται στο παράρτημα ΙΙΙ.
   Η Επιτροπή θεωρεί ότι το σύστημα των μειωμένων συντελεστών το οποίο εφαρμόζεται στις παραδόσεις υλικών εξοικονομήσεως ενέργειας και στην εγκατάσταση αυτών, όπως προβλέπεται από το άρθρο 29A νόμου περί ΦΠΑ του 1994, και εξειδικεύεται στο παράρτημα 7Α του νόμου αυτού, δεν εμπίπτει στις δυνατότητες που προσφέρονται στα κράτη μέλη σύμφωνα με τις κατηγορίες 10 και 10α του παραρτήματος III της οδηγίας ΦΠΑ, οι οποίες αντιστοίχως καλύπτουν την «παράδοση, ανέγερση, ανακαίνιση και μετασκευή κατοικιών στο πλαίσιο κοινωνικής πολιτικής» και την «ανακαίνιση και επισκευή ιδιωτικών κατοικιών, εξαιρουμένων των υλικών που αποτελούν σημαντικό μέρος της αξίας της παροχής».
   Το σύστημα χαμηλού συντελεστή το οποίο εφαρμόζεται στο Ηνωμένο Βασίλειο όπως περιγράφεται στο παράρτημα 7Α, δεύτερο μέρος, ενότητα 2, του νόμου περί ΦΠΑ του 1994 δεν μπορεί να συνδεθεί ευθέως με ζητήματα στεγάσεως που εγείρονται στα πλαίσια της κοινωνικής πολιτικής, και συνεπώς υπερβαίνει τα επιτρεπόμενα από την κατηγορία 10 του παραρτήματος III της οδηγίας ΦΠΑ όρια.
   Το παράρτημα 7Α, δεύτερο μέρος, ενότητα 2, του νόμου περί ΦΠΑ του 1994, εφαρμόζοντας έναν μειωμένο συντελεστή στις παροχές υπηρεσιών εγκαταστάσεως «υλικών εξοικονομήσεως ενέργειας» και στις παραδόσεις «υλικών εξοικονομήσεως ενέργειας» από το πρόσωπο το οποίο εγκαθιστά τα υλικά αυτά σε κατοικίες, όταν οι παροχές αυτές περιλαμβάνουν την παράδοση, ανέγερση και μετασκευή ιδιωτικών κατοικιών και δεν λαμβάνεται υπόψη η αναλογούσα αξία των υλικών αυτών στη συνολική αξία της παροχής, βαίνει πέραν της απαιτήσεως που προβλέπεται στην κατηγορία 10α, και συγκεκριμένα ότι ένας χαμηλότερος συντελεστής δύναται να εφαρμοστεί μόνον όταν πρόκειται για ανακαίνιση και επισκευή ιδιωτικών κατοικιών, εξαιρουμένων των υλικών που αποτελούν σημαντικό μέρος της αξίας της παροχής.
   
      (1)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347, σ. 1).